Jeg ryger hash. Også til hverdag. Jeg køber cannabis af kriminelle og støtter på den måde de forskellige bandegrupperinger i Danmark, der dagligt skyder efter hinanden i kampen om et milliardmarked.

Jeg er journalist og kender fra mit arbejde til mekanismerne. Faktisk har jeg lavet fire radioprogrammer om emnet på Radio24syv med titlen ’Potcast’. Her optræder en række politikere, eksperter og politifolk, men ikke en cannabisbruger. Så den historie kommer her og er min egen.

Jeg ryger mellem 5 og 10 gram hash om måneden og er derfor en ret stabil kunde hos diverse pushere. For det meste handler jeg på Christiania. Her er udvalget bedst, og tilgængeligheden er størst. Jeg læser i aviserne og kan se i statistikkerne, at mange stoppes og kontrolleres af politiet – men ikke mig.